b'\n_START_ARTICLE_\nHorazmija (satrapija)\n_START_PARAGRAPH_\nHorazmija (perz. Uv\xc3\xa2razmiya) je bila satrapija drevnog Perzijskog carstva a kasnije nezavisno kraljevstvo, koje je obuhva\xc4\x87alo podru\xc4\x8dje u dana\xc5\xa1njem Uzbekistanu uz rijeku Amu-Darja, ju\xc5\xbeno od Aralskog jezera. Radi se o vrlo plodnom podru\xc4\x8dju, za koje se pretpostavlja kako je u anti\xc4\x8dko doba bilo jo\xc5\xa1 plodnije jer je Amu-Darja nosila ve\xc4\x87e koli\xc4\x8dine vode. Tako\xc4\x91er, postoje indicije kako se jedan odvojak rijeke slijevao u Kaspijsko jezero. Arheolo\xc5\xa1ki nalazi pokazuju kako postoje ostaci drevnih sustava za navodnjavanje koji datiraju iz 5. tisu\xc4\x87lje\xc4\x87a pr. Kr._NEWLINE_Postoje dvije indikacije kako su u Horazmiji postojala kraljevstva u kasnom bron\xc4\x8danom dobu, odnosno u 13. stolje\xc4\x87u pr. Kr. Prva je kako se u kronologiji spominje postojanje \xe2\x80\x9ehorazmijski period\xe2\x80\x9c koji datira od 1292. pr. Kr., a druga su zapisi na avestanskom jeziku iz 14. ili 13. stolje\xc4\x87a pr. Kr. koji spominju Zaratustru kao za\xc5\xa1titnika horazmijskog kralja Histaspa. Iz ovog perioda postoji vrlo malo povijesnih podataka, no poznato je kako je drevna Horazmija imala dva glavna grada koja su prona\xc4\x91ena arheolo\xc5\xa1kim istra\xc5\xbeivanjima; Toprak-Kala i Dzanbas-Kala._NEWLINE_Horazmija je prije 522. pr. Kr. postala dijelom Perzijskog Carstva, budu\xc4\x87i kako se spominje na Behistunskim natpisima kralja Darija Velikog (522.-486. pr. Kr.) koji su uklesani 520. pr. Kr. \xc5\xa1to svjedo\xc4\x8di kako je Darije naslijedio pokrajinu prilikom dolaska na vlast. Najizglednije je kako je Horazmiju osvojio Kir Veliki, budu\xc4\x87i kako je njegov sin i Darijev prethodnik Kambiz II. uglavnom \xc5\xa1irio carstvo na Afriku. Na Herodotovom popisu perzijskih satrapija gdje se detaljno spominju visina njihovih poreza ili trupe iz Kserksove vojske, Horazmija je spomenuta zajedno sa va\xc5\xbenijom satrapijom Partijom pa se smatra kako je Horazmijom upravljao partski satrap. U doba Darija III. Kodomana Horazmija je postala neovisno kraljevstvo koje je oko 327. pr. Kr. sklopilo mirovni sporazum sa Aleksandrom Velikim. Nedugo kasnije, horazmijski kraljevi po\xc4\x8deli su kovati vlastiti novac po uzoru na seleukidske kraljeve, a njihove grobnice prona\xc4\x91ene su kraj mjesta Koj-Krylgan-Kala.'